送蕭仲和往長沙見張欽夫
作者：楊萬里
朝代：宋

paragraphs: 蕭家伯氏難爲兄，蕭家仲氏難爲弟。
御史子孫今有誰，眼中乃見此二士。
阿兄采蘭壽梅堂，阿弟束書參蜀張。
聖門九鑰天爲守，玉匙密付蜀張手。
子到長沙渠問儂，爲言真成一老翁。
功名妄念雪銷了，只愛吟詩惱魚鳥。
子歸好在中秋前，看子新年勝故年。